text: Listeria i mad fra Elbo-køkkenet
  03 april 2015 kl. 16.43
  I en ret med hamburgerryg med aspargessovs, som er sendt ud til omkring 500 borgere, er der fundet listeria. Retten er leveret til plejehjemskøkkener og borgere i eget hjem i Fredericia, Kolding og Haderslev.
  Der er endnu engang fundet listeria i danske fødevarer, oplyser Fødevarestyrelsen fredag eftermiddag.
  Det drejer sig om retten hamburgerryg med aspargessovs og tilbehør, som er blevet leveret til plejehjemskøkkener og borgere i eget hjem i Fredericia, Kolding, Haderslev og Middelfart kommuner.
  Borgerne modtager alle mad fra virksomheden Elbokøkkenet, der har hjemme i Fredericia. Tidligere på ugen blev der udtaget prøver af andre retter fra Elbokøkkenet, da der tidligere blev fundet listeria i en ret med lammesteg under en egenkontrol.
  Fødevarestyrelsen antager, at fundet ikke har ramt nogen borgere endnu, men det vides ikke.
  - Der er påvist listeria monocytogenes bakterier i lavt antal i maden.
  - Selv om det fundne antal bakterier ikke er stort, kan det ikke udelukkes, at de kan vokse til et større antal i løbet af holdbarhedsperioden. Retten betragtes derfor ikke som sikker at spise, lyder det ifølge Fødevarestyrelsen.
  Hamburgerryg med aspargessovs, som er produceret 23/3 og mindst holdbar til 10/4, tilbagekaldes derfor.
  Symptomerne på infektion med listeria er influenzalignende tilstande såsom feber og hovedpine. I sjældne tilfælde kan listeria forårsage meningitis og blodforgiftning.
  Borgere, som har modtaget maden, opfordres derfor til at kassere retten eller levere den tilbage til leverandøren.
  Tilbage i august 2014 blev et stort parti rullepølse med listeria solgt fra producenten John A. Rullepølser, hvilket resulterede i 17 menneskers død.
  